กรุงไทยลดค่าฟีโอนเงินข้ามเขตแบงก์แรก
ธนาคารกรุงไทย ลดค่าธรรมเนียมโอนเงินข้ามเขตภายในธนาคารเดียวกันเป็นแห่งแรก โอนผ่านเน็ตฟรี 15 รายการต่อเดือน เริ่ม 1 มิ.ย.นี้
21 พ.ค. 2556

ธนาคารกรุงไทย ลดค่าธรรมเนียมโอนเงินข้ามเขตภายในธนาคารเดียวกันเป็นแห่งแรก โอนผ่านเน็ตฟรี 15 รายการต่อเดือน เริ่ม 1 มิ.ย.นี้
นายเวทย์ นุชเจริญ รองกรรมการผู้จัดการใหญ่ สายงานธุรกิจรายย่อยและเครือข่าย ธนาคารกรุงไทย เปิดเผยว่า ตั้งแต่วันที่  1 มิถุนายนนี้เป็นต้นไป ธนาคารจะปรับลดค่าธรรมเนียมรายการโอนเงินระหว่างบัญชีข้ามเขตภายในธนาคารเดียวกัน โดยให้ลูกค้าใช้บริการฟรี 15 รายการต่อเดือน เมื่อใช้ผ่านช่องทาง Internet Banking และ Mobile Banking รวมทั้งใช้ฟรีรายการแรก เมื่อลูกค้าใช้บริการผ่านช่องทาง ATM สำหรับรายการต่อไปนั้น ธนาคารคิดเพียงรายการละ 10 บาท 
“ธนาคารกรุงไทยนับเป็นธนาคารแห่งแรกที่ปรับลดค่าธรรมเนียมโอนเงินข้ามเขตภายในธนาคารเดียวกัน เพื่อลดภาระค่าใช้จ่ายให้กับลูกค้า และส่งเสริมการใช้บริการผ่านช่องทางอิเล็กทรอนิกส์ เนื่องจากเป็นธุรกรรมทางการเงินที่มีต้นทุนต่ำ และลูกค้าสามารถทำรายการด้วยตนเองได้ตลอด 24 ชั่วโมง โดยไม่มีวันหยุด ซึ่งหลังลดค่าธรรมเนียมในครั้งนี้ คาดว่าธุรกรรมทางการเงินผ่านช่องทางอิเล็กทรอนิกส์จะมีปริมาณเพิ่มมากขึ้น เป็นประโยชน์โดยรวมต่อเศรษฐกิจของประเทศ”
นายเวทย์ กล่าวว่า ครั้งนี้ไม่ใช่ครั้งแรกที่ธนาคารกรุงไทยเป็นผู้นำในการลดค่าธรรมเนียม  โดยในปี 2554 ธนาคารได้เป็นผู้นำในการปรับลดค่าธรรมเนียมการทำรายการผ่านเครื่อง ATM/ADM ข้ามจังหวัดและข้ามธนาคาร พร้อมลดค่าธรรมเนียมเพิ่มเติมอีก 2 รายการในคราวเดียวกัน ได้แก่ การโอนเงินผ่านบริการ Internet Banking หรือ Mobile Banking และการโอนเงินเข้าบัญชีอัตโนมัติ (Direct Credit) ภายในธนาคารเดียวกัน โดยคิดราคาเดียวทั่วประเทศ